<classify> VIJANA waendeshaji bodaboda wa Kata za Berege na Kibakwe wilayani Mpwapwa mkoani hapa, wamepatiwa mafunzo ya kulinda wanafunzi hasa wale wanaotembea umbali mrefu kwenda na kurudi shuleni wasipate mimba katika umri mdogo.Mafunzo hayo yanatolewa kwa vikundi vya malezi kwa wanaume wanaotoka katika kata hizo yanayotolewa na Shirika lisilokuwa na kiserikali la Jukwaa la Utu wa Mtoto CDF.Mmoja wa vijana hao, Frank Mdoga 27 ambaye ni Mwenyekiti wa waendesha bodaboda kata ya Kibakwe, alisema sasa wamekuwa wakipinga na kukemea mimba za utotoni baada ya kupata elimu kutoka CDF na sasa wamekuwa walinzi wa wasichana ili waweze kusoma na kufikia malengo yao.Hata hivyo, alisema jamii ina mtazamo mbaya juu ya waendesha bodaboda kuwa wamekuwa wakijihusisha kimapenzi na wanafunzi hasa wale wanaotembea umbali mrefu kufika shuleni.Alisema mimba za utotoni zinasababishwa na malezi duni na ugumu wa maisha, hali inayochangia wanatunzi wengi kujiingiza kwenye mapenzi katika umri mdogo.Alisema bodaboda wamekuwa rahisi kuwapata wanafunzi hao kwa kuwa huwasaidia kuwabeba wanapokwenda au kurudi shuleni.Alisema asilimia kubwa ya wanafunzi wanatoka vijiji vya mbali kama Iyenge, Kingiti, Lukole, Chamtumile wanakuja kusoma Kibakwe na asilimia kubwa ya hao wanafunzi wamepanga mitaani.Alisema mazingira wanayoishi ni rahisi kushawishika na vijana wa mitaani, lakini jamii inaona vijana wa bodaboda ndio wanaowanyemelea wanafunzi hao, jambo ambalo sio lazima liwe la kweli.Unapobeba abiria lazima kutakuwa na maongezi baadaye mnaanza kujenga mahusiano, lakini sasa mambo ni tofauti, tumekuwa tukitumia vizuri muda tunaokuwa vijiweni kuelimishana juu ya kuwalinda watoto wa kike na hili kwa kiasi kikubwa limefanikiwa, alisema.Alisema baada ya kupatiwa elimu ya malezi kutoka CDF Sasa wamebeba kaulimbiu inayohoji, Wewe ni mlinzi wa mwenzako? Alisema sasa pindi bodaboda anapobeba abiria anaanza kutoa elimu, jambo ambalo limesaidia. Pia alisema mafunzo yanayotolewa na CDF yanawafunza jinsi ya kuishi na familia. Elimu ya familia imenisaidia sana, alisema.  <topic>: KITAIFA 